Here is a page extracted from Wikipedia that may contain CSS, HTML, and a lot of unformatted text.

Title: مدرسة المشاغبين
Content: مدرسة المشاغبين دى مسرحيه مصريه مشهوره , و بتتكلم عن الاخلاق الوحشه و البوظان اللى بقا موجود ف المدارس ف مصر بعد حرب 67 و بعد الانفتاح الاقتصادى اللى السادات عمله بطريقه كوميديه . المسرحيه نجحت اوى و بتعتبر سبب الشهره الرئيسى لممثلين كبار زى عادل امام و سعيد صالح و يونس شلبى و احمد زكى ، كتبها الكاتب المسرحى على سالم.

الشخصيات الاساسيه 

1- عادل امام شخصية " بهجت الأباصيرى " : القائد بتاع الفصل و زعيم الشله ، مع إنه بيلاقى نفسه ف احيان كتيره (زعيم أونطه) ، عنده كاريزما و بيأثر تأثير جامد ع اللى معاه ف المدرسه ، أبوه من اغنى الناس ف اسكندريه صاحب سلسله أجزخانات معروفه ، و عاوزه يتخرج من المدرسه و يدخل كلية الصيدله و يمسك إدارة الأجزخانات بتاعة العيله ، بس بهجت مش نافع ف التعليم . اللى لعب الدور دا عادل امام .

2-سعيد صالح شخصية " مرسى الزناتى " : صاحب بهجت و دراعه اليمين  ، بس نسوانجى و قليل الادب ، يعنى لا حيا يلجمه ولا أخلاق تردعه ، دايمن ينط علا مدرسة البنات اللى جنب مدرستهم و بيدى البنات دروس خصوصية زى ما بيقول.  ابوه كمان زى ابو بهجت غنى و عنده املاك و عمارات و عربيات ، وعايزه يسيب المدرسه والتعليم و يساعده فى شغله بس مرسى مش راضى

3-يونس شلبى شخصية " منصور ابن الناظر "  صحيح هوه ابن الناظر ، لكنه علاطول مع اصحابه و ف صف اصحابه اللى مجننين ابوه الناظر ، ماحدش بيفهم هو عايز يقول ايه ف اغلب الاوقات و علاطول زى ما بيقولو عليه ( مابيجمعش ) . اللى لعب الدور دا يونس شلبى .

4-احمد زكى شخصية "احمد" ولد مؤدب و متفوق و فقير بعكس كل زمايله اللى فاشلين واغنيا ، 
يتيم  ابوه ميت و امه خياطه بتصرف علا تعليمه . شاعر و بيبيع شعره للى بيحبو عشان الفلوس بس مع كدا عنده مشكله فى مادة العربى عشان الكلام اللى فيه مكلكع و معقد ع الفاضى .عشان كدا بيسقط ف الامتبارات .

5-هادى الجيار شخصية "لطفى" , غاوى غنا و شاطر ف المزيكا و بيعزف جيتار .

6-حسن مصطفى شخصية "عبد المعطى" الناظر  اللى بيعانى من الولاد اللى عنده ف المدرسه و مش عارف بيشتغل فيهم ايه و بيعانى من تصرفات ابنه العجيبه كمان.

7-سهير البابلى شخصية "الانسه عفت" مدرسه الفلسفه الجديده اللى بعتتها الوزاره للمدرسه بيعجب بيها الولاد كلهم و بيذاكرو و بيجتهدو و بينجحو مخصوص عشانها

8-عبدالله فرغلى شخصية "علام الملوانى". مدرس ساذج و بيتهزأ

9-نظيم شعراوى شخصية "مراد الاباصيرى" ابو بهجت الاباصيرى

مزيكة المسرحيه 
مزيكة المسرحيه من تأليف سيد مكاوى، و كمان اُستخدمت مزيكة (Ritual Fire Dance) رقصة النار الشعائريه ل مانويل دى فايا ف واحد من مشاهد المسرحيه، و هو مشهد محاصرة الطلبه لأبله عفت.

لينكات برانيه
 السينما.كوم
https://elcinema.com/work/1010107/

مصادر 
السينما.كوم
https://elcinema.com/work/1010107/

 

مسرحيات مصريه